《送程给事知越州》
宋代·潘及甫

积年欣慕逸群才，今日皇都喜重陪。行著绣衣归茂苑，醉搀仙履上蓬莱。

青云有路千峰见，碧海无波万里开。我欲傍淮先卜筑，隔江招隐望胥台。

作者简介：扬州人，字宪臣。胡瑗倡学吴兴，往师事之，瑗嘉而妻以女弟。仁宗庆历中登进士第。历知分宁、霍丘、寿春等县，皆有政绩。迁秘书丞，充楚王宫大学教授，律宗室以礼法，为神宗所嘉。